በሰሜን አሜሪካና አዲስ አበባ የሚኖሩ የአርማጭሆ ተወላጆች ለማዕከላዊና ታች አርማጪሆ ወረዳዎች የሙቀት መለኪያ መሣሪያዎች ድጋፍ አደረጉ፡፡
በሰሜን አሜሪካና አዲስ አበባ የሚኖሩ የአርማጭሆና አካባቢው ተወላጆች ለማዕከላዊና ታች አርማጭሆ ወረዳዎች ለኮሮና ወረርሽኝ መከላከል ተግባር አጋዥ የሆኑ 11 የኢንፍራሬድ የሙቀት መለኪያ መሣሪያዎችን ድጋፍ አደረጉ፡፡ ለጤና ባለሙያዎች የጥንቃቄ አልባሳት ማለትም የፊት መሸፈኛ፣ የእጅ ጓንትና ሌሎችንም ድጋፍ ማድረጋቸውም ተመላክቷል፡፡ድጋፉ 100 ሺህ ብር የሚገመት ሲሆን 10 ኢንፍራሬድ የሙቀት መለኪያዎችን ለማዕከላዊ አርማጭሆ ወረዳ እና አንድ ለታች አርማጭሆ ወረዳዎች ሰጥተዋል፡፡ የታች አርማጭሆ ወረዳ የሙቀት መለኪያ ቀድሞ መድረሱና አገልግሎት ሲሰጥ መቆየቱም በርክክቡ ወቅት ተመላክቷል፡፡ድጋፉን የተረከቡት የማዕከላዊ አርማጭሆ ወረዳ ምክትል አስተዳዳሪ ድግስ መለሠ የአካባቢው ተወላጆች የድጋፍ ጥያቄ በቀረበላቸው አጭር ጊዜ ውስጥ ፈጣን ምላሽ በመስጠታቸው አመሥግነዋል፡፡ አሁንም ወረዳውን በተለያዩ የልማት ሥራዎች በመደገፍ የትውልድ አካባቢያቸውን በማልማት እንዲሳተፉም አቶ ድግስ ጠይቀዋል፡፡
ዘጋቢ፡- እመቤት ሁነኛው -ከጎንደር